Begroting: Só word jou sak geraakMinister Malusi Gigaba en sy span met hul aankoms by die parlement. Foto: Parlement/Twitter Malusi Gigaba, minister van finansies, het Woensdag tydens sy begrotingsrede aangekondig dat Suid-Afrikaners vir die eerste keer sedert 1993 meer belasting op toegevoegde waarde (BTW) gaan betaal. Gigaba het aangekondig BTW word met een persentasiepunt van 14% tot 15% verhoog van 1 April 2018. “Die verhoging van BTW sal na verwagting die minste nadelige gevolge op groei in die komende tydperk hê.” Die persoonlike inkomstebelastingskortings word ook verhoog en belasting op die drie laervlak belasbare inkomstebelastingsgroepe word aangepas om gedeeltelike verligting vir die effek van inflasie te voorsien. Volgens Gigaba verwag die regering om ‘n bykomende R36 miljard in 2018/19 in te vorder met die verhoging in BTW en die aanpassings in persoonlike inkomstebelastingkerwe. Volgens Gigaba word daar verwag dat die ekonomie met 1,5% sal groei in 2018 en 2,1% teen 2020. “Hierdie tempo van ekonomiese groei word verwelkom, maar dit is steeds te stadig om werkloosheid en armoede op te los. Die vernaamste begrotingsvoorstelle behels die bevordering van openbare finansies deur die verhoging van belasting, die vermindering van uitgawes en herprioritisering.” Die algemene brandstofheffing sal met 22c per liter verhoog en die padongelukkefondsheffing sal met 30c verhoog. Dit verhoog die algemene brandstofheffing na R3,37 per liter brandstof en diesel na R3,22 per liter en die padongelukkefondsheffing na R1,93 per liter vir beide brandstof en diesel. Die verhoogde heffings tree met ingang van 4 April 2018 in werking. Volgens Gigaba sal besteding op ander terreine verlaag word en ŉ hertoewysing sal aan ander prioriteite oor die volgende drie jaar gemaak word, hoofsaaklik gratis hoër onderwys en opleiding vir laer inkomste groepe. Oudpres. Jacob Zuma het in Desember 2017 gratis hoër onderwys en opleiding vir studente van families wie se inkomste minder as R350 000 per jaar is, aangekondig. Volgens Gigaba is ŉ bykomende bedrag van R57 miljard toegeken om die stelsel oor die mediumtermyn te befonds. “Dit sluit ‘n subsidie aan universiteite in om die zero-fooieverhoging vir studente van gesinne met huishoudelike inkomste van tussen R350 000 en R600 000 te finansier.” Hy het gesê die Nasionale Studente Finansiële Hulpskema (NSFAS) sal beurse vir voorgraadse universiteits- en tegniese en beroepsonderrig en opleiding (TVET) kollege-studente met ’n huishoudelike inkomste van onder R350 000 voorsien. Volgens Gigaba sal die regering steeds R191 miljard in 2018/19 moet leen ondanks die verhoging in BTW en die aanpassings in persoonlike inkomstebelastingkerwe. “Die vooruitsigte vir die nasionale skuld is egter nou op ŉ volhoubare pad. ŉ Volhoubare begroting is die eerste stap om die ekonomie weer op koers te kry en vinniger te laat groei.” Hoe beïnvloed die verandering in persoonlike inkomstebelasting jou? Die bedrag wat ŉ individu kan verdien voordat hulle verplig is om belasting te betaal, is as volg aangepas vir die belastingjaar wat strek vanaf 1 Maart 2018 tot 28 Februarie 2019: Nuwe belastingskale: Toename in belasting op tabak en alkohol Spesifieke aksynsbelasting op alkoholiese drank sal met tussen 6% en 10% verhoog en spesifieke aksynsbelasting op tabakprodukte sal met 8,5% verhoog. Die toenames in aksynsbelasting is as volg: Waar kom die geld vandaan en hoe sal dit in 2018/19 bestee word: Die geld wat die regering bestee, kom van belasting en heffings. Daar word verwag dat R1,345 biljoen (“trillion”) in 2018/19 ingevorder sal word. Aangesien die inkomste nie genoeg sal wees om al die uitgawes te dek nie, sal die regering R191 miljard in 2018/19 moet leen: Toelaes Nagenoeg 18,1 miljoen Suid-Afrikaners sal teen 2020 maatskaplike toelaes ontvang. In die 2018-begroting sal die regering maatskaplike toelaes teen ŉ hoër koers as voorheen verhoog om die armes te vergoed vir die toename in BTW. Dit beteken dat die kindersorgsubsidies met R25 per maand in 2018/19 sal toeneem, terwyl die pleegsorgtoelaag met R40 sal verhoog. Die ouderdomstoelaag sal in 2018/19 met R95 per maand toeneem: